b'\n_START_ARTICLE_\nKonstantinova darovnica\n_START_PARAGRAPH_\nKonstantinova darovnica (v latin\xc5\xa1\xc4\x8dini Constitutum Donatio Constantini) je falzifikat ali ponaredba zgodovinske listine, ki ga je ustvarila srednjeve\xc5\xa1ka katoli\xc5\xa1ka cerkev, da bi upravi\xc4\x8dila svojo posvetno oblast in utemeljila pravice nad nekaterimi ozemlji tedanje Italije.\n_START_SECTION_\nZgodovinski podatki\n_START_PARAGRAPH_\nPo izro\xc4\x8dilu je cesar Konstantin Veliki poklonil darovnico (darilo) v zahvalo za ozdravljenje od gobavosti. Medtem ko so mu poganski sve\xc4\x8deniki svetovali, naj se kopa v krvi novorojen\xc4\x8dkov, naj bi ga bil pape\xc5\xbe mahoma ozdravil kar s \xc4\x8dude\xc5\xbeem._NEWLINE_Listina se baje prvi\xc4\x8d omenja v devetem stoletju pri nekaterih sporih za zemlji\xc5\xa1ke posesti v srednji Italiji. Ponovno se je za\xc4\x8del sklicevati nanjo pape\xc5\xbe Leon IX. leta 1053 in od takrat je pre\xc5\xa1la v Decretum Gratiani in poznej\xc5\xa1e cerkvene dekrete kot polnopravna zgodovinska listina. Tudi najhuj\xc5\xa1i nasprotniki pape\xc5\xbeeve posvetne oblasti niso nikoli podvomili v njeno verodostojnost._NEWLINE_Zanimivo je Dantejevo mnenje, kakor ga je izrazil v Bo\xc5\xbeanski komediji (19. poglavje). Kakor vsi dotlej, tudi Dante verjame v pristnost Konstantinove darovnice in se zgra\xc5\xbea nad ogromnim zlom, ki ga je povzro\xc4\x8dila._NEWLINE_Zgodovinska verodostojnost listine je bila predmet dvomov \xc5\xbee za \xc4\x8dasa vladanja Otonov v desetem stoletju, a po odlo\xc4\x8dnem posegu Leona IX. so zadevne debate prenehale vse do nastopa humanisti\xc4\x8dnih idej v petnajstem stoletju. Najprej Nikolaj Kuzanski in nato Lorenzo Valla sta popolnoma odpravila vsako mo\xc5\xbenost pristnosti listine. Kar je o tem spisal Niccol\xc3\xb2 da Cusa, se je delno izgubilo, medtem ko je Vallovo delo popolnoma ohranjeno._NEWLINE_Moderne raziskave potrjujejo, da je bila listina sestavljena okoli leta 752 za \xc4\x8dasa pape\xc5\xbea \xc5\xa0tefana II.'